
 Bokomtale av romanene til bestselgerforfatter

Susan Wiggs



«Få forfattere har som Wiggs evnen til å observere og beskrive historier som handler om kjærlighet. Hun kan kunsten å fange følelser, det beviser hun på så å si hver eneste side i hver eneste

av bøkene sine.»

–Salem Statesman-Journal



«Wiggs’ talent demonstreres både gjennom hennes på alle måter troverdige personer og gjennom hennes evne til å erkjenne viktigheten av det å ha en familie, både gjennom blodsbånd og andre bånd.»

–Library Journal



«Susan Wiggs skriver med stor selvtillit, humor og medfølelse.»

–Luanne Rice



Gjemmestedet ved Willow Lake

«En følelsesmessig gripende historie med familien som hovedtema. Wiggs er tilbake i toppform, og Daisy Bellamys mange tilhengere vil glede seg over at hennes historie er den neste.»

–Booklist



«En vidunderlig virkelighetsflukt man kan nyte og glede seg over.»

–Bookreporter



Jul ved Willow Lake

«Wiggs treffer alle de rette tonene.»

–Library Journal



«Wiggs koker sammen et ytterst velsmakende feriebrygg, som

både gamle og nye lesere garantert kommer til å elske.»

–RT Book Reviews



Hånd i hand ved Willow Lake

Nr. 1 på New York Times’ bestselgerliste

Beste bok  2009 –Amazon.com







«Verdt å lese bare på grunn av dialogene, som til tider er nesten hysterisk morsomme. Krønikene viser Wiggs’ etter hvert velkjente evne til å fortelle historier og skape persongallerier. Stor underholdning.»

–RT Book Reviews



Vinter ved Willow Lake

En av de beste bøkene i 2008 –Amazon.com

Finalist til kritikernes liste.  –RT Book Reviews

Finalist til RITA Award.



«Wiggs er i sitt ess her. Hun kombinerer en sjarmerende bakgrunn med et nyansert persongalleri og en utpreget humor. Dette er en sånn type bok som en leser ønsker aldri skal ta slutt,

men som man likevel ender opp med å sluke.»

–RT Book Reviews



«Wiggs sjonglerer på muntert vis med livene til en lang rekke komplekse karakterer, og legger i tillegg inn en del deilige vinteroppskrifter til festbruk.»

–Publishers Weekly



Bryllup ved Willow Lake

«En historie rik på livserfaringer og opplevelser leserne kan kjenne seg igjen i, og personer som de lett kan identifisere seg med…

Wiggs’ nyeste bok er en herlig, fornøyelig historie, absolutt vellykket.»

–Publishers Weekly



«En meget velskrevet og vakker kjærlighetshistorie med noen få skarpe kanter og en gjeng herlig ufullkomne personligheter…

denne boken er garantert å gjøre et uutslettelig inntrykk

på selv den mest hardbarkete leser.»

–RT Book reviews



Huset ved Willow Lake

Beste i sin sjanger i 2007. –Amazon.com

En av de beste bøkene i 2007. –Publishers Weekly

Finalist til kritikernes liste.  –RT Book Reviews



«Wiggs tegner med mesterlig hånd komplekse karakterer, og gjør dem så levende at vi ser dem for oss… en forfriskende ærlig roman.»

–Publishers Weekly



«Empatiske hovedpersoner, interessante bipersoner, velskrevne tilbakeblikk og deilige oppskrifter –alt sammen skaper dybde i denne rørende, sammensatte romanen.»

–Library Journal



«Følelsesmessig intens.»

–Booklist



Sommeren ved Willow Lake

En av de beste bøkene i 2006. –Amazon.com



«Wiggs’ historier varmer en om hjertet… enkle og ryddige… for lesere av romantikk- og kvinnelitteratur, i alle aldre.»

–Publishers Weekly



«Vidunderlig fremstilte karakterer, en fengslende handling og en usedvanlig innsikt i menneskets psyke,

som vil appellere til alle typer lesere.»

–Booklist






SUSAN WIGGS

Lykke ved Willow Lake

OVERSATT AV Ann-Magritt Sævold











































Denne boken er tilegnet leserne mine.

Da Daisy Bellamy første gang snek seg inn i handlingen for flere år siden, var det meningen at hun bare skulle  ha en liten gjesteopptreden.Men dere har tatt vare på henne i hjertene deres, i bok etter bok, og ventet tålmodig på at hennes historie skulle bli fortalt også.

Dere har gjennom mange år hjulpet meg med å bevare motivasjonen til å skrive Daisys historie.

Tusen takk for at dere har inspirert meg til å sende denne romanskikkelsen ut på sin egen reise.


DEL 1


Kapittel 1

Brudgommen var så pen og så flott at Daisy Bellamy ble mo i knærne bare av å se på ham. Vær så snill, tenkte hun. Å, vær så snill, la oss få det riktig denne gangen.

Han sendte henne et fort, nervøst smil.

–Kom igjen, hvisket hun, –et smil til, med mer følelse denne gangen. Si jeg elsker deg, og vis at du mener det. Vis meg hva du virkelig føler.

Han var en eventyrprins i den grå smokingen. Hvert eneste hårstrå lå akkurat som det skulle, og han demonstrerte med all tydelighet at han forgudet bruden sin. Han så henne inn i øynene og sa, med en stemme som dirret av følelser: –Jeg elsker deg.

–Ja, hvisket Daisy. –Har det, tilføyde hun og senket fotoapparatet. –Nettopp slik jeg ville ha det. Godt jobbet, Brian.

Videomannen trådte frem for å fange reaksjonen til bruden, en rødmende, pen ung kvinne ved navn Andrea Hubble. Zach Alger veiledet og instruerte paret med noen vennlige ord og fikk dem raskt til å snakke om kjærligheten sin, om håpene og drømmene sine, om lykken sin denne fantastiske dagen.

Daisy tok et nærbilde av paret idet de bøyde seg frem for å kysse hverandre på nytt. I bakgrunnen steg en lom opp mot himmelen fra Willow Lake, og vanndråpene glitret som små stjerner i det spesielle skumringslyset. De vakre omgivelsene gjorde øyeblikket ekstra romantisk. Daisy var flink til å fange romantikken med fotoapparatet sitt. I hennes eget liv var det derimot litt annerledes.

Hun lengtet etter selv en dag å få oppleve gleden og lykken hun så ofte så i klientenes ansikter, men livet hennes hadde dessverre vært en lang rekke med tabber og tapte sjanser. Hun var en stabeis som strevde med å få orden på tilværelsen. Hun hadde en liten sønn som ikke skjønte at moren hans var en stabeis, med en ansvarsfull jobb og en godt skjult lengsel etter noe hun ikke kunne få, den vidunderlige kjærligheten som kameraet hennes fanget og foreviget gjennom sine rådyre linser.

–Jeg tror vi er ferdige her, sa Zach og kastet et blikk på klokken. –Og dere har en stor fest som venter, folkens.

Brudeparet klemte hverandres hender og smilte over hele ansiktet. Daisy merket tydelig opphisselsen og forventningen deres. –Vårt livs største fest, sa Andrea. –Jeg vil at den skal bli perfekt.

Det blir den nok ikke, tenkte Daisy. Hun hadde hele tiden kameraet klart, for noen av de beste bildene fikk hun når hun fanget tilfeldige, ikke planlagte øyeblikk. Men, tenkte hun, det var nettopp det ufullkomne som gjorde et bryllup spesielt og minneverdig. Og nettopp det vidunderlige ved det ufullkomne var en av de første tingene hun hadde oppdaget da hun begynte å jobbe som bryllupsfotograf. Hvert eneste bryllup hadde sine ufullkommenheter, uansett hvor omhyggelig planlagt de var. Det var alltid en forlover som gikk på nesen i punsjbollen, et partytelt som ramlet sammen, eller en eller annen som lente seg for nær et levende lys og fikk håret svidd halvveis av, alltid en overvektig tante som besvimte, en liten unge som slo seg vrang og skrek uten stans.

Det var sånne ting som gjorde livet interessant. Som enslig mor hadde Daisy for lengst lært seg å sette pris på det som ikke var planlagt. Noen av livets beste øyeblikk kom når hun minst av alt ventet dem… som når den lille sønnen plutselig og uventet stakk hånden sin inn i hennes. Noen av livets verste øyeblikk også, forresten… som når et tog gled ut fra stasjonen og lot henne stå alene igjen… men akkurat de tingene prøvde hun å la være å dvele ved.

Hun foreslo at brudeparet skulle ta seg en tur, hånd i hånd, over en stor, naken eng ved bredden av Willow Lake. Denne engen hadde under Den andre verdenskrig fungert som offentlig seierspark, og nå var den et av Daisys favorittsteder når hun fotograferte brudepar, spesielt på denne tiden av dagen, i skumringstimen, når hele området lå badet i det rosa og gylne skinnet fra dagens siste solstråler.

Og akkurat dette øyeblikket var virkelig helt perfekt for Andrea og Brian. Bruden gikk et lite skritt foran brudgommen, med hodet hevet. Han utstrålte beskyttertrang, lykke og glede. Den lette brisen tok tak i kjolen hennes, og skyggene som ble skapt, forbandt på en måte de to, som et delikat slør. Daisy var straks klar med kameraet og knipset nye, vakre bilder.

Men… hun zoomet seg inn mot et lite punkt i horisonten.

–Pokker, mumlet hun.

–Hva er det? Zach bøyde seg frem og kikket henne over skulderen.

–Bikkja til Fritchman. Jake. Den har slitt seg igjen. Og der satt hunden, tydelig avtegnet mot den store, åpne himmelen, og gjorde sitt fornødne.

–Klassisk, bemerket Zach. Han gikk i gang med å kveile sammen ledninger igjen og gjøre alt utstyret sitt klart til bryllupsmottakelsen.

Daisy trykket ned en knapp og merket bildet. Hun ville retusjere det senere.

–Klar? sa hun til Zach.

–Nå begynner festen, svarte han, og de fulgte brudeparet bortover stien mot hovedpaviljongen på Camp Kioga, der mottakelsen skulle finne sted. Paret var innom toalettene for å fiffe seg opp til de skulle gjøre entré, og Daisy gjorde seg klar til å dokumentere festlighetene.

Hun hadde likt bruden fra første stund, og Camp Kioga hadde hun alltid elsket. Det fredfylte feriestedet ved innsjøen Willow Lake tilhørte besteforeldrene hennes og var et historisk landemerke. Det lå bortgjemt i det villeste hjørnet av Ulster County, i nærheten av byen Avalon, og var opprinnelig blitt opprettet som et feriested for New Yorks elite, et sted der de velbeslåtte kunne unnslippe den kvelende sommerheten inne i storbyen.

Nå var det blitt ombygget til et luksusferiested av Daisys kusine, Olivia, og året før var det blitt markedsført som det ultimate sted for bryllupsfester på www.Iamthebeholder.com, og bestillingene rant inn.

For Daisy var Camp Kioga noe mye mer enn bare et vakkert sted for fotografering. Hun hadde opplevd noen av sitt livs fineste… og også   mest smertefulle… øyeblikk her, og det var landskapet her ute som hadde formet henne estetisk som fotograf.

Firmaet hun hadde jobbet for siden hun ble ferdig på college, Wendela’s Wedding Wonders, var et lokalt firma, og Daisy var veldig glad for at hun hadde fått jobben. Den var sikker, arbeidstiden var riktignok ganske sprø til tider, men den var relativt godt betalt, om ikke direkte lukrativ. Det kom aldri til å bli mangel på folk som ville gifte seg. Hun hadde imidlertid en drøm om å gjøre noe annet enn å fotografere bryllupsfester og mennesker, for det hun likte aller best, var å skape det hun kalte fortellende naturfotografier.

Innerst inne var hun historieforteller. Bildene hennes bød på intime glimt av det aller vakreste og skjøreste naturen hadde å by på. Det kunne være noe så enkelt som trær som dyppet greinene sine i vann, eller en frodiggrønn, skyggefull skog om våren, eller noen store, kneisende granittklipper, avtegnet i silhuett over en dyp kløft.

Det var i fotograferingen hun fikk uttrykk for sine kunstneriske evner og sin lidenskap for yrket. Fascinasjonen hadde startet allerede den dagen hun fylte åtte og fikk sitt første Kodak-kamera. Hun hadde tatt et bilde av bestemor Bellamy, som lærte seg å bruke rockering den dagen, og hadde opplevd en tilfredsstillelse så dyp at den kunne sammenlignes med en velsignelse. Det var et øyeblikk som aldri mer ville komme tilbake, og hun hadde fanget det og foreviget det. Det hadde bare vært et bilde av bestemoren hennes, men det hadde hatt noe universelt ved seg som alle kunne forstå.

Det var i det øyeblikket hun hadde oppdaget fotografiets kraft. Hun ønsket ofte at hun hadde mer tid til å produsere vakker kunst med fotoapparatet sitt, men selv kunstnere… og de små sønnene deres… måtte ha mat på bordet. Og brylluper ga massevis av anledninger til å skape kunst, de også. En dyktig fotograf kunne kunsten å finne de helt riktige øyeblikkene og å fange dem. Under et bryllup så man gjerne mennesker på sitt mest ekte, og Daisy var fascinert av den mystiske alkymien som fikk et par til å bli tiltrukket av hverandre, som fikk dem til å legge ut på en livslang reise sammen. Et fotoapparat kunne, når det ble brukt med intelligens og kløkt, fortelle historien, om og om igjen, i alle dens manifestasjoner.

Det var kanskje dette som var grunnen til at hun lengtet etter å få oppleve det selv. Hvis hun ble verdens dyktigste ekspert på å fange livets lykkeligste øyeblikk, ville hun kanskje forstå hvordan hun skulle finne sin egen lykke også.

*

Bryllupet ble ikke perfekt. Midt under skålingen for brudeparet mistet Andrea Hubbles mor munn og mæle og brast i gråt. Baren slapp opp for champagne allerede før det var gått en time engang, og diskjockeyen sprengte en høyttaler. En av brudepikene fikk et akutt anfall av elveblest av noe hun spiste, og den fem år gamle ringbæreren forsvant og ble funnet sovende under et bankettbord.

Daisy visste at om noen timer ville ingenting av dette ha noen betydning lenger. Diskjockeyen rigget ned utstyret sitt, og assistentene begynte å ta ned bordene, og det lykkelige, nygifte paret satte kursen for Summer Hideaway, feriestedets mest bortgjemte og usjenerte hytte. Det siste bildet Daisy tok, var av de to, mens de gikk bortover stien mot hytten i måneskinnet, med armene om hverandre. De kom nok til å få en fullkommen bryllupsnatt, det var det ingen tvil om, tenkte Daisy, mens hun med et rastløst sukk begynte å pakke sammen tingene sine.

Bryllupsgjestene var innkvartert i de andre bygningene på Camp Kioga, noen i de gammeldagse sovesalene, andre i de flotte hyttene og atter andre i de luksuriøse rommene i hovedbygningen.

I firmabilen på vei hjemover åpnet Zack en boks med Utica Club-øl som han hadde rappet fra bryllupsbaren, og holdt den frem til Daisy.

Hun ristet på hodet. –Nei takk. Ta den du. Hun drakk egentlig veldig lite, hadde alltid vært måteholden når det gjaldt alkohol. Det at hun var blitt mor i en alder av nitten, skyldtes faktisk nettopp alkohol. Hvis Charlie en dag skulle finne på å spørre henne hvor babyer kom fra, måtte hun finne en måte å forklare ham på at han selv var et resultat av altfor mye Everclear-punsj og en helg preget av usedvanlig dårlig dømmekraft.

–Vel, skål for deg, da, sa Zach. –Og for det lykkelige brudeparet. Måtte de holde sammen såpass lenge at de får betalt ned alle avdragene på bryllupet sitt.

–Ikke vær så kynisk, sa hun. Zach Alger hadde ikke hatt verdens enkleste liv, han heller, men de to utgjorde et bra team. Han var mer enn bare assistent og videofotograf. Han var et av hennes foretrukne fotomotiver også, selv om han ikke var så begeistret for det selv, med sine sterke, regelmessige trekk og sine usedvanlige, nordiske farger. Han var så blek at han noen ganger ble tatt for å være albino og var alt annet enn fornøyd med det helt hvite håret sitt. Men Daisy hadde alltid syntes at det var kult, og noen av bildene hun hadde tatt av ham, var blitt brukt kommersielt. Det lyse håret og de vinterblå øynene hans var populære i land som Japan og Sør-Korea, og et eller annet sted i Det fjerne østen ble ansiktet hans brukt som reklame for eau-de-cologne og for mobiltelefoner.

Det innbrakte imidlertid ikke nok til at det kunne betale regningene for noen av dem. Og Zach var nettopp ferdig med college, utdannet innenfor high-tech media. Det Daisy likte aller best ved ham, var at han var en god venn, lett å snakke med, aldri fordømmende.

–Jeg sier bare…

–Ikke tenk på det, sa hun. –Du bekymrer deg altfor mye.

–Ja visst, og det gjør ikke du, hva?

Han hadde rett. Men, tenkte Daisy, når man var alenemor med en liten sønn, var det umulig ikke å bekymre seg.

–Vi får samle sammen alle bekymringene våre, sa hun spøkefullt, –så kanskje vi klarer å skape energi nok til å drive bilen.

–Jeg trenger bare å tjene såpass at jeg klarer meg til slutten av måneden. Zach tok en slurk av ølet, rapet og ble så sittende og stirre ut av frontruten, mot byen Avalon, som nå så sent på kvelden lå helt utdødd og stille. Innbyggerne i byen pleide å spøke med at fortauene ble rullet inn klokken ni om kvelden, men det var en overdrivelse, tenkte Daisy. Det var nok heller klokken åtte.

Hun og Zach trengte ikke å fylle stillheten med småprat. De hadde kjent hverandre siden high school og hadde begge måttet takle krevende ting underveis i livet. Mens hun ble tenåringsmor, hadde Zach måttet holde ut farens konkurs og påfølgende siktelse for korrupsjon og fengsling. Ikke akkurat oppskriften på et sorgløst, lykkelig liv.

Men på en eller annen måte hadde de klart seg gjennom strabasene. Zach holdt nå på å jobbe seg gjennom og ut av en tyngende studiegjeld, mens Daisy på sin side hadde gjort en rekke dårlige valg. Hun følte det som om hun levde livet baklengs. Først hadde hun fått en unge mens hun ennå gikk på skolen, og deretter hadde hun studert og fått seg jobb, og nå var i hvert fall de tingene kommet noenlunde i balanse, men én ting hadde hun aldri fått oppleve i livet sitt. Å forelske seg og gifte seg. Disse tingene burde kanskje ikke bety så forferdelig mye, og hun ønsket hun kunne tro på at livet hennes var greit som det var, men det ville være å lure seg selv.

Hun kunne forresten vært gift nå, om hun hadde villet. Hun var overraskende og uventet blitt fridd til på selveste julaften, og det hadde kommet så overrumplende på henne at hun ennå i dag, flere måneder senere, nesten begynte å hyperventilere bare hun tenkte på det. Hun strammet grepet om rattet. Valgte jeg riktig? Eller rømte jeg fra den ene tingen som kunne ha reddet meg?

–Er Charlie hos faren sin i kveld? spurte Zach og brøt tausheten.

–Ja. De er en dynamisk duo, de to. Hun sakket på farten for å unngå å kjøre på en liten vaskebjørnfamilie.

Charlies far, Logan O’Donnell, hadde vært like uvøren og tankeløs som Daisy selv i tenårene, men som Daisy hadde også han modnet og forandret seg da han fikk et barn. Og når hun trengte barnevakt til gutten, stilte han alltid villig opp.

–Hva med deg og Logan da? ville Zach vite.

Hun fnyste lett. –Blir det noe å rapportere der, skal du bli den første som får vite det. Forholdet mellom henne og Logan var komplisert. Det var det eneste ordet hun fant som kunne beskrive situasjonen. Komplisert.

–Men…

–Ikke noe men. Hun svingte rundt et hjørne og kom inn på et åpent torg. Det lå like tomt og øde som resten av byen. Zach bodde i en liten leilighet i det gamle huset der Sky River Bakery lå i første etasje. I tenårene hadde de begge hatt jobb der. Nå var det en ny generasjon med ungdommer som manøvrerte de digre mikserne og eltemaskinene grytidlig på morgenen. Det var vanskelig å fatte, men Daisy og Zach var ikke ungdommer lenger.

Hun svingte inn på parkeringsplassen utenfor bakeriet. –Jeg blir i atelieret mitt fra klokken ti i morgen, sa hun. –Jeg har lovet at Andrea skal få en smakebit av opptakene og bildene innen neste lørdag.

–Herregud, stønnet han. –Er du klar over hvor mange timer jeg har filmet?

–Ja, jeg er det. Men det blir bare en liten smakebit. Jeg liker henne, Zach. Jeg har lyst til å gjøre henne lykkelig.

–Er ikke det brudgommens oppgave?

–Hun har fire yngre søstre.

–Jeg vet det. De hang rundt kameraet i hele kveld.

–Er du sikker på at det ikke var deg de hang rundt? spurte hun.

–Tull. Han rødmet antagelig, men hun kunne ikke se det i det svake lyset. Zach hadde aldri vært spesielt opptatt av å date. Han ville neppe innrømme det, men han hadde vært avstandsforelsket i Daisys stesøster, Sonnet, helt siden de gikk på skolen.

–God natt, Zach.

–Ser deg i morgen. Ikke bli sittende oppe til langt på natt.

Han kjente henne godt. Etter oppdrag som dette i kveld, var hun ofte så giret at hun ikke greide å motstå fristelsen til å kikke på noen av bildene hun hadde tatt. Hun likte å kunne legge ut et av bildene, et lite lokkemiddel, på bloggen sin, for å gi bruden en smakebit på det hun hadde i vente.

Hennes eget hjem var et lite, uanselig hus i Oak Street. Hun låste seg inn. En av de verste tingene ved å oppdra en liten gutt alene, var at hun savnet ham vanvittig når han var hos faren sin.

Hun låste døren etter seg og var straks omgitt av total stillhet. Hun hadde aldri vært særlig flink til å takle sånn total stillhet. Den fikk henne til å tenke litt for mye, og når hun tenkte for mye, begynte hun å bekymre seg. Og når hun bekymret seg, ble hun en dårlig mor. Det var en syklus som alltid gjentok seg.

Kanskje hun burde skaffe seg en hund, tenkte hun. En selskapelig, livlig liten hund som kunne ta imot henne i døren med glade bjeff når hun kom hjem sent på kveld, en morsom hund som kunne få tankene vekk fra ting hun ikke ønsket å tenke på.

–En hund, sa hun høyt og smakte liksom på tanken. –Genial idé, Daisy.

Hun gikk bort til skrivebordet sitt og tok ut en liten stabel med minnekort fra bryllupet og betraktet bildene, ett for ett, mens hun lastet dem inn på pc-en. Noen var velkjente, standardbilder, av den typen hun tok i alle brylluper, fordi det ble ventet av henne, brudevalsen, med paret dramatisk avtegnet mot kveldshimmelen, brudeparet og foreldrene deres som skålte sammen. Andre var unike og spesielle, for eksempel det av brudens bestemor som slurpet i seg en østers, med et merkelig uttrykk av skrekkblandet fryd i ansiktet, brudgommens onkel som virket totalt henført under en sang, en av brudepikene som helt tydelig dukket unna for å slippe å gripe brudebuketten. Og så bildet som hun hadde gledet seg aller mest til å se, det av brudeparet, der de gikk over det åpne jordet, hånd i hånd. Det fortalte historien om hvem de var, symbolet på de to som et par. Sammen, med hånden klemt rundt den andres, som om de aldri ville slippe hverandre mer.

Minus Jake, tenkte hun, mens hun åpnet redigeringsprogrammet. Hunden som satt i bakgrunnen og gjorde fra seg måtte vekk. Hun fjernet den fra bildet og studerte de bøyde gresstråene, det fordreide speilbildet av brudeparet i vannet, lykken og gleden som formelig dirret og vibrerte mellom de to. Et usedvanlig vellykket bilde, tenkte hun. Ja, det var faktisk så bra at hun kunne delta i en konkurranse med det.

Blikket gled til en mappe som lå på skrivebordet. Mappen der hun oppbevarte bildene hun skulle sende inn til fotoutstillingskonkurransen som hvert år ble arrangert av Museum of Modern Art i New York. De beste bildene som kom inn hvert år, ble utstilt i MoMa Emerging Artists-avdelingen. Konkurransen var den hardeste og mest prestisjetunge i hele bransjen, for fikk man bildene sine med der, åpnet det dører og muligheter for videre karriereutvikling. Daisy hadde veldig lyst til å sende inn bildene sine og melde seg på.

Men mappen var sørgelig tom, for uansett intensjoner, uansett ambisjoner, manglet hun den ene tingen hun trengte for å få fullført prosjektet sitt og sende inn det nødvendige bildematerialet til konkurransen. Hun manglet tid. Iblant grep hun seg i å lure på når livet hennes virkelig skulle bli hennes.

Hun skjøv fra seg frustasjonen, konsentrerte seg om brudebildet igjen og la det ut på Wendelas selskapsblogg, under tittelen: «Andrea og Brian, sniktitt.» Så lente hun seg tilbake, betraktet bildet og tillot seg å gråte en skvett. Hun ville ikke at noen skulle få vite at synet av lykkelige brudepar fikk henne til å gråte. Ville ikke at noen skulle bli gjort oppmerksom på den intense lengselen hennes. Hun satt der helt alene, langt på natt, og gråt. Og så slo hun av pc-en.

Klokken var blitt ett på natten, og hun burde komme seg til sengs. Hun gikk rundt og slukket lysene og så at hun hadde glemt å ta opp posten som lå på gulvet i gangen, under postsprekken i gatedøren. Hun gikk bort og tok opp alt sammen. Reklame og søppelpost. Meldinger om nabomøter. Handlekuponger hun aldri kom til å bruke. Og… en kremfarget konvolutt, med en velkjent håndskrift på forsiden

Hjertet hoppet over et slag. Hun rev opp den tykke konvolutten.

Du er herved invitert til fenriksutnevnelsen til Julian Maurice Gastineaux i United States Air Force ROTC, avdeling 520 ved Cornell University, lørdag 14. mai klokken 13.00. Utnevnelsen finner sted i Statler Auditorium.

På baksiden av konvolutten hadde han skrevet, med kraftig, tydelig håndskrift: «Håper du kommer. Trenger virkelig å snakke med deg. J.»

Der røk nok søvnen denne natten.

Det var helt sprøtt, at bare det å se et navn på et papir, kunne få minner om en hel fortid til å rase gjennom hodet hennes, en fortid fylt av hva-om-og-hvis og valg hun aldri hadde tatt. For Julian Gastineaux, som om ikke så lenge skulle bli fenrik Julian Gastineaux, var hennes egen personlige vei, den som hun aldri hadde tatt.


KAPITTEL 2

Camp Kioga, Ulster County, New York

Fem år tidligere





Sommeren før Daisy begynte det siste året på high school, hadde hun veldig liten lyst til å bo i en muggen, innestengt hytte ved innsjøen sammen med faren og lillebroren. Men hun ble nødt. Det var ingen vei utenom.

Ingen av foreldrene hadde sagt noe særlig til henne eller Max, men familien deres var i ferd med å gå i oppløsning. Moren og faren hadde prøvd i flere år, men kunne ikke lenger late som om de var lykkelige sammen. Farens løsning var å flytte fra hjemmet deres på Upper East Side og ut til Bellamy-familiens store eiendom, den historiske Camp Kioga ved Willow Lake, og late som om alt var i sin skjønneste orden.

Vel, ingenting var i sin skjønneste orden, og det var Daisy fast bestemt på å bevise. Hun hadde pakket ned en bag med hårprodukter nok til hele sommeren, en iPod, et SLR-kamera og en tilstrekkelig mengde med marihuana og sigaretter.

Hun var fast bestemt på å ignorere skjønnheten i landskapet ute ved innsjøen, men ble både rastløs og fascinert av isolasjonen, den dype stillheten og de betagende omgivelsene.

Det siste hun ventet her ute i ingenmannsland, var å treffe en gutt. Men det viste seg at en gutt på samme alder som henne også var blitt dømt til sommerleir, om enn av helt andre årsaker enn henne.

Da han kom inn i hovedpaviljongen til middag den første dagen, ble hun fylt av en uventet opphisselse, og det ble klart for henne at sommeren kanskje ikke kom til å bli så kjedelig likevel.

Han utstrålte alt det farlige de voksne hele tiden prøvde å advare henne mot. Han hadde en høy, flott, muskuløs kropp og oste av selvsikkerhet, ja, kanskje litt arroganse også. Han var av blandet rase, hadde hud på farge som kaffe latte, prydet av flere tatoveringer, og han hadde piercing i ørene og lange rastafletter.

Han kom slentrende bort til buffetbordet der hun sto, som om han ble lokket bort dit av den usynlige heten som plutselig dirret i henne.

–Bare så du vet det, sa han, uten noen innledning. –Dette er det siste stedet på kloden jeg kan tenke meg å tilbringe sommeren.

–Bare så du vet det, svarte Daisy og la an samme avslappete, nonsjalante tone som ham, –jeg har ikke valgt å være her, jeg heller. Hva er grunnen til at du er her, forresten?

–Jeg fikk valget mellom å jobbe sammen med min bror Connor her ute i ødemarken… eller et opphold i buret, sa han likegyldig.

Buret. Han slengte ut ordet, tok det åpenbart for gitt at fengsel og straff var ting hun hadde kjennskap til. Men det hadde hun ikke. Ungdomsfengselet og den typen anstalter var noe som angikk ungdommer fra ghettoen eller el barrio.

–Er du Connors bror?

–Jepp.

–Dere ligner ikke på hverandre. Connor var en typisk kortklippet, hvit amerikaner, av den utpreget streite typen, mens Julian var mørk… farlig.

–Halvbrødre, sa han nonsjalant. –Forskjellige fedre. Connor vil ikke ha meg her, men mamma har fått ham til å love å passe på meg.

Connor Davis ledet håndverkerne som var i gang med å renovere Camp Kioga til gullbryllupet til Daisys besteforeldre. Det ble ventet at alle tok del i prosjektet, men hun hadde slett ikke ventet å treffe en som denne gutten her ute. Allerede før hun fikk vite hva han het, visste hun, på mystisk vis, at han kom til å bli viktig for henne.

Han het Julian Gastineaux og skulle begynne i siste klasse på high school til høsten, akkurat som henne, men bortsett fra det hadde de ingenting felles. Hun var fra New York Citys Upper Side, et produkt av en privilegert, men ulykkelig familie og en prestisjetung barne- og ungdomsskole, mens han kom fra et bedritent område av Chino i California, der lukten fra kvegmarkene ble ført inn med vinden.

De flakset rundt hverandre under middagen, som møll rundt en flamme, og etterpå ble de satt til å rydde og vaske. Et intimt kameratskap oppsto mellom dem mens de arbeidet. Hun var voldsomt fascinert av de muskuløse armene og de sterke hendene hans. Mens de hengte opp kjøkkenhåndklærne etter oppvasken, kom skuldrene deres borti hverandre, og det var som å få et elektrisk støt. Det var noe hun aldri hadde opplevd med noen gutt før. Hun hadde en god del erfaring med gutter allerede, men denne gutten var helt annerledes enn alle andre hun hadde kjent.

–Det ligger en bålplass nede ved vannet, sa hun og så ham undersøkende inn i de rare, whiskyfargete øynene, for å se om han merket noe, han også, men det var umulig å si. De var litt for nye for hverandre ennå. –Kanskje vi kan gå ned dit og tenne bål.

–Ja, vi kan jo holde hverandre i hendene og synge «Kumbaya,» sa han.

–Et par kvelder her ute uten tv eller internett, og du vil tigge om å få synge «Kumbaya.»

–Ja visst. Det selvsikre, litt nedlatende smilet hans vek plass for et annet, mye mer sympatisk smil.

Hun støtte på faren da han var på vei ut fra spisesalen. –Kan vi gå ned på stranden og tenne bål? spurte hun.

–Du og Julian? Han så mistenksomt fra henne til den høye unggutten.

–Ja, pappa. Jeg og Julian. Hun strevde med å opprettholde den misfornøyde holdningen sin, ville ikke at han skulle forstå at hun faktisk var begynt å like seg her, langt ute i ødemarken, mens alle vennene festet på stranden i Hamptons.

Til hennes store overraskelse blandet Julian seg i samtalen. –Jeg lover å oppføre meg veldig pent, sir.

Faren hevet brynene overrasket. Å høre en ung mann med rastafletter tiltale ham som sir, var nok temmelig uventet.

–Han skal det, sa Connor, som kom forbi i det samme. Han sendte Julian et blikk som med all tydelighet røpet hvem av de to brødrene som bestemte.

–Ok, det går vel greit, sa faren hennes. –Men jeg tar kanskje en tur nedom og sjekker senere.

–Greit, pappa. Daisy la an sin muntreste tone. –Det blir bare hyggelig.

Hun og Julian var begge temmelig uerfarne hva angikk å tenne bål, så de hadde brukt opp nesten en hel eske med fyrstikker før de endelig fikk kvisthaugen til å ta fyr. Vinden blåste røyken rett i ansiktet på henne, og hun flyttet seg bort til ham og klemte seg tett inntil ham. Han gjorde ikke noe forsøk på tilnærmelser, men han trakk seg ikke unna heller. Og hun syntes det var fantastisk deilig bare å få være nær ham; det var noe helt annet enn å kline med en av guttene på skolen under tribunen på idrettsplassen eller på Brownstone ved Columbia, der hun hadde løyet på alderen for å få komme inn på en collegefest.

Da bålet brant skikkelig, rettet han blikket utover den speilblanke, svarte sjøen.

–Jeg har vært her en gang før, sa han. –Da jeg var åtte.

–Har du? På sommerleir?

Han lo lett. –Jeg ble nødt, enten jeg ville eller ikke. Connor var rådgiver her det året, og han fikk i oppgave å passe på meg.

–Hvorfor det?

Smilet hans forsvant. –Fordi det ikke var noen annen som kunne gjøre det.

Hun merket plutselig noe underlig ensomt i stemmen hans da han sa dette, og tanken på at han hadde vært en liten gutt uten andre enn en halvbror til å passe på seg, traff ømme strenger inne i henne. Hun bestemte seg for ikke å presse ham for flere detaljer om den historien, men ville absolutt vite mer om ham. –Hvordan er livet ditt nå?

–Min mor er en arbeidsledig entertainer… hun synger, danser, tar skuespillerjobber, sa han.

–Og du da?

–Jeg fikk problemer med politiet i mai, sa han.

Interessant, tenkte hun. Fascinerende. Farlig. Hun bøyde seg frem, presset seg enda tettere inntil ham. –Hvorfor? spurte hun. –Rappet du en bil? Eller var det dop? Hun hadde ikke før sagt ordene, før hun følte trang til å synke gjennom jorden. Herregud, for en idiot hun var. Han måtte jo tro at hun var rasist, at hun satt her og stemplet ham for at han var av blandet rase.

–Jeg voldtok en jente, svarte han. –Eller kanskje tre.

–Ok, nikket hun, –den der fortjente jeg. Og jeg vet at du lyver. Hun klemte armene om leggene, hadde trukket bena opp mot brystet.

Han satt taus en liten stund, som om han prøvde å finne ut om han skulle la henne irritere ham eller ikke. –La meg nå se, sa han til slutt. –Jeg ble tatt i å bruke det høyeste stupebrettet i et offentlig basseng etter stengetid… skate nedover en rampe i et parkeringshus… sånne ting. Og så, for et par uker siden, ble jeg tatt på fersken idet jeg drev strikkhopping fra en bro på motorveien, med en hjemmelaget strikk. Dommeren dømte meg til miljøforandring i sommer og sa at jeg måtte konsentrere meg om å gjøre noe produktivt. Men å hjelpe til med å renovere en sommerleir i Catskills, er det absolutt siste jeg har lyst til å gjøre.

–Hvorfor ville du absolutt hoppe i strikk fra den broen da? spurte hun.

–Hvorfor skulle jeg ikke gjøre det? svarte han.

–Vel, du risikerte å brekke hvert eneste ben i kroppen og ende opp som lam og hjernedød. Eller rett og slett død.

–Folk ender opp døde hver eneste dag.

–Ja, men strikkhopp fra motorveibroer har en tendens til å fremskynde prosessen. Hun grøsset.

–Det var helt utrolig kult. Jeg skulle gjerne gjort det igjen, uten å blunke. Jeg har alltid elsket å fly.

Han hadde gitt henne en perfekt åpning. Hun fisket et brilleetui opp av lommen, åpnet det og avslørte en fet, vanskapt joint. –Da vil du like dette.

Hun tente den med den glødende enden av en kvist og inhalerte. –Dette er min versjon av å fly. Hun rakte ham marihuanasigaretten og håpet at hun hadde klart å sjokkere ham.

–Jeg står over, sa han.

Hva? Stå over? Hvem i alle dager takket nei til et drag av en joint?

Han så antagelig reaksjonen hennes, for han gliste plutselig. –Jeg må passe meg, forklarte han. –Dommeren i California ga min mor et valg… jeg måtte enten forlate byen i sommer, eller så måtte jeg sone i et ungdomsfengsel. Ved å si ja til å reise ut hit, fikk jeg episoden med strikkhoppingen slettet fra rullebladet mitt.

–Ok. Hun holdt frem jointen igjen. –Men du blir ikke tatt her.

–Jeg står som sagt over.

Latterlig. Hva var han egentlig, en slags speidergutt? Avslaget hans plaget henne, fikk henne til å føle det som om han dømte henne. –Kom igjen da, dette er skikkelige saker. Og vi er midt ute i ødemarken her.

–Akkurat det plager meg ikke, svarte han. –Men jeg liker ikke å bli høy.

–Ok. Hun begynte å føle seg litt latterlig og la en ny kvist på bålet og stirret på den. –En jente må ta den moroa hun kan få.

–Har du det moro nå da? spurte han.

Hun myste på ham gjennom røyken, lurte på om hun noensinne hadde stilt seg selv det spørsmålet. –Denne sommeren har vært… ganske selsom, hittil. Den burde vært mye morsommere. Jeg mener, tenk på det da. Dette er den siste sommeren der vi er ungdommer. Neste år på denne tiden kommer vi til å jobbe og forberede oss til å begynne på college.

–College. Han la seg tilbake, støttet seg på albuene og stirret opp mot stjernehimmelen. –Den var god.

–Skal du ikke begynne på college?

Han lo.

–Hva? Hun lot jointen ulme mellom fingrene, brydde seg ikke med om den sluknet.

–Ingen har noen gang spurt meg om det før.

Dette hadde hun vanskelig for å tro. –Har ikke lærere og rådgivere prøvd å få deg til å satse på videre utdannelse helt siden niende klasse?

Han lo igjen. –På min skole er de av den oppfatning at de gjør en god jobb hvis en elev kommer seg gjennom skoleårene uten å falle av lasset, få en unge eller bli sendt opp.

–Sendt opp? Hvor da?

–Sendt opp betyr å måtte sone på en ungdomsanstalt eller i fengsel.

–Du burde skifte skole.

Igjen den gledeløse latteren. –Det er ikke slik at jeg kan velge, må du tro. Jeg går på den skolen som ligger nærmest der hvor jeg bor.

Hun var skeptisk. –Og din skole forbereder deg ikke til college.

Han trakk på skuldrene. - De fleste får seg en drittjobb som bilvasker eller noe i den dur, og så spiller de lotto og håper på det beste.

–Du virker ikke som om du er som de fleste. Hun så på ham. –Hva er det? Hvorfor ser du på meg på den måten?

–Jeg er ingenting spesielt.

Hun trodde ikke på det et eneste sekund. –Hør her, jeg sier ikke at college er nirvana eller noe sånt, men det er garantert bedre enn å vaske biler.

–College koster en masse penger som jeg ikke har.

–Det er derfor vi har stipendier. Hun tenkte på den årlige utdanningsmessen som hadde vært holdt på skolen et par uker tidligere. Noen militærfolk hadde hatt en presentasjon angående hvordan man kunne tjene penger mens man gikk på skole. –Eller du kan verve deg i ROTC. Reserve Officer Training Corps. Militæret betaler utdannelsen din. Tjen penger mens du lærer, kaller de det.

–Ja, men det er en hake ved det. Det er det alltid. Du blir sendt i krigen.

–Ja, du får sikkert gjøre noe mer enn bare å hoppe i strikk hos dem.

–Hva er du, egentlig? Driver du og verver folk til det militære?

–Jeg forteller deg bare det jeg vet. Hun ga egentlig blanke i om gutten begynte på college eller ikke. Ga blanke i om hun begynte der selv også. Marihuana gjorde henne snakkesalig. Hun la den kalde jointen ned i en plastpose med lukning øverst, sparte resten av den til senere. Kanskje fant hun noen som ville dele den med henne. Problemet var bare at hun ikke hadde lyst til å være sammen med andre enn Julian. Det var noe eget med ham. –Det må være rart å gå på en skole der ingen hjelper deg til å komme inn på college, sa hun. –Men du kan jo hjelpe deg selv.

–Selvfølgelig. Han kastet en ny tørr kvist inn i flammene. –Takk for informasjonen.

–Du er forbannet for et eller annet, sa hun.

–Og du har hodet i skyene.

Daisy lo høyt. Hun la hodet bakover og følte det som om latteren hennes steg opp i luften sammen med røyken fra bålet. Hun følte seg så deilig avslappet sammen med ham, og det var ikke på grunn av det hun hadde røykt. Hun likte ham veldig, veldig godt. Han var annerledes og spesiell og litt mystisk på en måte. Han prøvde ikke å ta på henne, selv om hun ville at han skulle gjøre det. Han kysset henne ikke, selv om hun ville det også. Han bare satt der, tilbakelent, og smilte, et skjevt, finurlig smil.

Disse øynene hans, tenkte hun, og kjente en rar varme bre seg i henne. Hun så inn i dem og tenkte: Hallo, du andre halvdel av sjelen min. Det er deilig endelig å få møte deg.

Nåtid

Daisy tenkte mye mer på tiden sammen med Julian enn hun burde, spesielt i stunder som denne, midt på natten, når hun var alene og lengtet etter menneskelig kontakt.

Sommerleiren hadde egentlig vært den ideelle scenen for en sommerromanse… to unge mennesker som mot all sunn fornuft var tiltrukket av hverandre… og som, da sommeren var over, ble tvunget fra hverandre av familier som ikke forsto dem. Perfekt.

Men det hadde ikke gått slik. De hadde i stedet gjort det umulige. De hadde motstått sine ustyrlige hormoner og hadde tilbrakt ukene i en konstant pine av lengsel og begjær. Som ved et mirakel hadde de unngått å ha sex med hverandre. Men egentlig hadde det vel ikke vært noe mirakel i det hele tatt, tenkte hun. Det skyldtes ganske enkelt Julians selvbeherskelse. Han hadde lovet broren å holde seg unna alt som het trøbbel, og det hadde ikke tatt lange tiden før Daisy forsto at han var en ordholden mann. Da sommeren var over, hadde de reist hver sin vei, resignert og akseptert situasjonen.

Hun burde innsett at de aldri kom til å bli noe mer i hverandres liv enn et sommerminne. Da hun kom tilbake til Manhattan den høsten, gjorde hun en del dumme ting, blant annet tok hun en utrolig dårlig avgjørelse som resulterte i en utrolig dyrebar gave –Charlie, som ble født sommeren etterpå, like etter eksamen. Men selv om hun hadde fått et barn, betydde ikke det at hun kunne glemme Julian. Hun gjorde ikke det, glemte ham aldri. Hun fortsatte å vente og håpe på at deres tid ville komme. Men hun hadde et barn, og Julian hadde drømmer som han ville ha realisert.

Hun prøvde å lese mellom linjene i invitasjonen hun hadde fått, til utnevnelsesseremonien hans, men den var en sånn ferdigtrykt sak og sa ingenting annet enn at hun var invitert, punktum. Ordene på baksiden kunne tolkes på flere måter. Hadde han virkelig lyst til å treffe henne, eller var han bare høflig?

Hun visste ikke, for forholdet mellom dem var like merkelig som det alltid hadde vært. Det var unektelig tiltrekning mellom dem, men hun prøvde som alltid å akseptere at skjebnen hadde bestemt at de skulle gå hver sin vei i livet. Han var i ferd med å avslutte utdannelsen sin ved Cornell og var konsentrert om skolegang og ROTC-program, og det var bare rett og rimelig også. Hun bodde i Avalon nå, et sted som hadde virket like fjernt og ødslig som Sibir den første sommeren hun tilbrakte på Camp Kioga. Nå kalte hun det for hjemme, fordi det lå nær der hvor familien hennes var og var det beste stedet hun kunne la Charlie vokse opp på.

Det var liksom ingen mulighet for henne og Julian til å få være sammen uten at den ene av dem måtte ofre alt. Visse ting var bare ikke ment å skje, tenkte Daisy ofte. Men hun drømte likevel, og noen ganger, når hun lå våken om natten og ikke fikk sove, grep hun seg i å lure på om hennes tid noensinne ville komme, om hun noen gang selv ville få oppleve den ville, intense gleden hun fanget med fotoapparatet sitt i bryllup etter bryllup.

En liten stemme inne i henne hvisket at hun hadde fått sjansen sin, for ikke så lenge siden. Hun var blitt tilbudt en ring, hun var blitt tilbudt ekteskap, men hadde vært for redd, for forvirret til å overveie tilbudet engang. Hun hadde i stedet valgt å ta Charlie med til utlandet og studere der et år, og det hadde bare bevist, tydeligere enn noen gang, hvor avhengig hun var av familien sin.

Å, Daisy, sa hun til seg selv, finn ut hva du vil med livet ditt. Kan det være så vanskelig da?

Hun la ned invitasjonen og sukket oppgitt, kjente brystet snøre seg sammen, følte seg rastløs og vankelmodig. Julian hadde alltid virket slik på henne, helt fra den første gangen de møtte hverandre, som tenåringer.

Livet deres hadde tatt vidt forskjellig retning, men kontakten mellom dem hadde likevel alltid vært der. Da de gikk på college, hun på SUNY New Paltz, han på Cornell, hadde de klart å få til et møte en gang iblant. Og når de hadde hatt ferie samtidig, og han ikke hadde vært opptatt med trening og plikter ved ROTC, hadde de stjålet seg til litt tid sammen. Og hver gang hadde lengslene fra den sommeren for så lenge siden flammet opp igjen, mer intense enn noen gang. De vokste liksom i styrke hele tiden, tross alle tingene som skjedde i både hennes og hans liv, og som la hindringer i veien for dem. De fortsatte å kontakte hverandre, men det var liksom aldri nok. Livet deres førte dem hele tiden bort fra hverandre. Han hadde ROTC og Cornell, og hun hadde Charlie og arbeidet sitt og… Charlies far. Ikke rart det aldri var blitt til noe mellom henne og Julian.

Noen ganger når hun fantaserte om å være sammen med Julian, prøvde hun å forestille seg ham og Charlie sammen, som far og sønn.

Men Julian virket veldig bestemt på aldri å innta den rollen. Han var riktig nok alltid hyggelig mot gutten, men hun merket likevel tydelig at han holdt avstand til ham. Hun husket en gang Charlie hadde kalt ham for «pappa.» Da hadde Julian helt tydelig krympet seg og sagt at «jeg er ikke din pappa, gutt.»

Lite hadde han visst at Charlie fra den dagen av hadde funnet et nytt navn til ham, han kalte ham «pappagutt.»

Når man var alenemamma, tenkte Daisy, ble livet styrt av barnets behov, og det Charlie trengte, var en pappa, ikke en pappagutt.

Logan hadde imidlertid, mot alle odds, vist seg å være en veldig bra pappa. Han hadde studert ved SUNY New Paltz, akkurat som Daisy selv, hadde tatt eksamenene sine og slått seg ned i Avalon. Han hadde kjøpt et forsikringsselskap fra en eldre mann som hadde pensjonert seg, og det gikk så det suste. Tross harde økonomiske tider hadde folk likevel behov for å sikre seg om noe skulle skje i livet deres. Daisy visste ikke om Logan var spesielt glad i jobben sin eller ikke, men han var i hvert fall veldig glad i Charlie, og hittil hadde den ukonvensjonelle ordningen deres fungert.

Noen ganger grep hun seg i å lure på om det var slik som dette resten av livet hennes skulle bli.

Hun sukket, tok opp invitasjonen igjen og leste gjennom den enda en gang. Utnevnelsesseremonien virket viktig. Den var viktig. Alt Julian hadde gjort siden high school, var viktig. Han hadde vært pengelens, men hadde både intelligens og ambisjoner, så han hadde gjort nettopp det hun hadde foreslått for ham den sommeren på Camp Kioga, han hadde kvalifisert seg for en plass ved ROTC, for å få finansiert collegestudiene sine, og til gjengjeld for utdannelsen det militære hadde betalt for ham, måtte han nå bruke de neste fire årene av livet sitt i flyvåpenet, enda lenger hvis han senere skulle bestemme seg for å utdanne seg til pilot.

Og denne plikttjenesten betydde at han kunne bli sendt omtrent hvor som helst i verden. Hvor som helst, bare ikke hit til dette stedet som hun kalte hjemme, bittelille, bortgjemte Avalon, som hadde null strategisk betydning for det militære.

Hun dobbeltsjekket datoen for seremonien.

Jo, hun hadde fri den dagen. Wendela’s Wedding Wonders hadde flere fotografer og teknikere på lønnslisten, og Daisy hadde ingen jobboppdrag hele den helgen da utnevnelsen skulle finne sted. Hun kunne be Logan passe Charlie, ta med kameraet og reise til Ithaca og forevige dette spesielle øyeblikket i Julians liv.

Hun hadde lyst til å reise. Det var nødvendig for henne å reise. Hun trengte litt tid alene med Julian. Etter å ha gått her i årevis og lengtet etter ham, etter alle gangene de hadde truffet hverandre, for så å bli tvunget fra hverandre igjen av omstendighetene, hadde hun endelig fått en sjanse.

Hun skulle endelig gjøre det hun burde gjort for lenge, lenge siden.

Det var på høy tid at hun snakket ut med Julian, med seg selv. Hun måtte være hundre prosent ærlig. Hun skulle omsider fortelle ham hva hun følte for ham. Og skulle hun dømme etter den kryptiske meldingen på baksiden av invitasjonen hans, hadde hun en mistanke om at han planla det samme.

